b'\n_START_ARTICLE_\nJulian Str\xc3\xb8m\n_START_SECTION_\nTeaterroller og kulturkvelder\n_START_PARAGRAPH_\nHan var elev ved Nationaltheatret og debuterte p\xc3\xa5 det private teateret Mayol-teatret i 1920. I begynnelsen av 1920-tallet var Str\xc3\xb8m engasjert ved Stavanger Teater der han blant annet satte opp Veslefrikk med fela med barn i alle rollene. Han flyttet senere tilbake til f\xc3\xb8debyen der han sluttet seg til kunstnerkolonien p\xc3\xa5 Ekeberg. P\xc3\xa5 1930- og 1940-tallet avholdt Str\xc3\xb8m opplesnings- og kulturkvelder. Han drev ogs\xc3\xa5 et eget \xc3\xa9nmannsteater med st\xc3\xb8tte fra kirken og undervisningsdepartementet og senere ogs\xc3\xa5 i turn\xc3\xa9samarbeid med Riksteatret.\n_START_SECTION_\nDukketeater\n_START_PARAGRAPH_\nStr\xc3\xb8m var sjef for Folketeatrets dukketeater 1953-1959, noe som ble en plattform for ham til \xc3\xa5 utvikle sine id\xc3\xa9er. Dukketeater var p\xc3\xa5 denne tiden lite utbredt i Norge, og Str\xc3\xb8ms m\xc3\xa5l var at det skulle bli en anerkjent kunstform. Den f\xc3\xb8rste oppsetningen p\xc3\xa5 Folketeatrets dukketeater var Gjete kongens harer, som var basert p\xc3\xa5 folkeeventyret med samme tittel._NEWLINE_Da Folketeatret ble sl\xc3\xa5tt sammen med Det Nye Teater i 1959 og dannet Oslo Nye Teater, flyttet Julian Str\xc3\xb8m med dit. Julian Str\xc3\xb8ms datter Birgit Str\xc3\xb8m tok over ledelsen av Oslo Nye Teaters Dukketeater._NEWLINE_Han deltok i en rekke dukketeaterforestillinger og eventyrserier for NRKs barne- og ungdomsavdeling gjennom det som ble kalt \xc2\xabJulian Str\xc3\xb8ms Dukketeater\xc2\xbb.\n_START_SECTION_\nFilmskuespiller\n_START_PARAGRAPH_\nStr\xc3\xb8m var ogs\xc3\xa5 filmskuespiller og debuterte i 1921 i Rasmus Breisteins film Felix. Etter denne filmen gikk det mer enn 50 \xc3\xa5r innen hans neste filmrolle; i 1973 spilte han rollen som Johannes Bakken i Per Bloms film Anton. Rollen gav Str\xc3\xb8m utmerkelsen \xc2\xabDen gyldne reke\xc2\xbb under filmfestivalen i Dr\xc3\xb8bak samme \xc3\xa5r. Han gjorde ytterligere noen filmroller p\xc3\xa5 1970-tallet.\n_START_SECTION_\nPriser og utmerkelser\n_START_PARAGRAPH_\nStr\xc3\xb8m fikk Kongens fortjenstmedalje i gull i 1978.\n_START_SECTION_\nFamilie\n_START_PARAGRAPH_\nStr\xc3\xb8m var s\xc3\xb8nn av kunstsmed Julius Str\xc3\xb8m og dennes hustru Marie Kristine. Han var fra 1927 gift med l\xc3\xa6rer Selma Hanna Johnsg\xc3\xa5rd (1901\xe2\x80\x931989). Julian Str\xc3\xb8m var faren til dukkespillerne Birgit Str\xc3\xb8m og Elisabeth Str\xc3\xb8m Henriksen, og morfar til skuespiller og regiss\xc3\xb8r Camilla Str\xc3\xb8m Henriksen.'